
Jeg heter Julia Grahn. Ja, jeg gjør faktisk det. Av naturlige årsaker får de fleste klare assosiasjoner til en velkjent høytid når jeg forteller hva jeg heter. Tidligere plaget det meg, men i det siste har jeg merket at jeg bryr meg mindre og mindre om at alle jeg møter, enten det er bevisst eller ubevisst, begynner å nynne på «Bjelleklang» så fort jeg presenterer meg. Jeg vet at navnet mitt er uheldig, kanskje spesielt fordi jeg hater julen og gjerne skulle spolt kjappest mulig forbi hele desember. Men jeg vet også at det kunne vært verre. Temmelig mye verre.

La meg få presentere kjæresten min, Petter (legg merke til at jeg vektlegger ordet kjæreste – det er fordi jeg fortsatt har vondt for å tro at han faktisk er det). Petter og jeg møttes i vinter, da vi ved en feil ble samboere i Visby etter at jeg hadde reist dit for å komme unna den tradisjonelle og katastrofale julefeiringen med familien. Etter en mildt sagt skjev start, der vi slet med å veksle så mye som ett eneste ord uten å fly i tottene på hverandre, viste det seg at Petter var en fin fyr. Faktisk var han en veldig fin fyr. Og det merkeligste var at han synes at jeg var helt OK, også!

Men selv om Petter er både klok, snill, kjekk, sexy og rett og slett vidunderlig på alle tenkelige måter det er mulig å være vidunderlig på, er det ikke det folk legger merke til først.

Nei – det er navnet.

Når han hilser og sier: «Hei, jeg heter Petter Niklasson», oppstår det alltid et ørlite øyeblikk av stillhet.

Så kommer det. Det lille hikket. Det nervøse smilet. Det flakkende blikket. For mang en svenske med halvskitten fantasi vet at «Petter Niklasson» er mer enn bare et navn. Det er også – hva skal vi si – det uformelle kallenavnet på en manns edlere deler.

Jeg har faktisk opplevd at en eldre kvinne la hendene over barnebarnets ører da Petter presenterte seg.

Så mens jeg måtte finne meg i å bli kalt «Julegrana» gjennom hele grunnskolen, var ikke det på langt nær like ille som de mange økenavnene Petter måtte leve med. Det er skrekkelig (men også litt beundringsverdig) hvor oppfinnsomme barn er når det er snakk om å finne synonymer til enkelte mannlige kroppsdeler.

Nå skal ikke jeg påstå at dette med navnene våre påvirker oss noe særlig mer. Vi er voksne og kan heve oss over den slags. Når noen kommenterer navnet mitt med et freidig «og snart er det jul igjen» eller «når kommer nissen?» smiler jeg overbærende og skifter samtaleemne – en verdighet jeg har mestret i takt med stigende alder. Jeg fylte tross alt trettitre for noen måneder siden.

Når jeg tenker på det der med alder, og at jeg sakte, men sikkert nærmer meg middelalderen, kan jeg føle et visst stress. Som barn så jeg for meg at jeg skulle ha alt på stell rundt denne alderen. Og med «alt» mener jeg: hus, familie, jobb, bil, pensjonssparing og et matchende servise. Faktisk har jeg ikke noe av det. Jeg leier en ganske slitt ettroms kjellerleilighet, og etter at jeg sa opp jobben som servitør på Stockholms dårligste lunsjrestaurant har jeg ikke engang fast inntekt. For tiden forsørger jeg meg ved tilfeldige småvikariater i restaurantbransjen. Det dekker så vidt husleien, så pensjonssparing er det ingen grunn til å tenke på. Tallerkenene jeg spiser av er et sammensurium av arvegods, loppemarkedsfunn og de få delene av Ikeas startsett som fortsatt – tretten år og mange flyttinger senere – er noenlunde hele.

Petter har derimot klart å samle sammen en hel haug med voksenpoeng. Ikke nok med at han i løpet av sitt trettifemårige liv har rukket både å gifte og skille seg (sistnevnte gir om mulig enda flere voksenpoeng enn det første). Han har også en seks år gammel datter som annenhver uke bor hos ham i den store, ryddige og smakfullt innredede borettslagsleiligheten hans. I tillegg skriver han for fullt på doktorgradsavhandlingen sin om et tema som er så komplisert at jeg ikke engang visste at det eksisterte før jeg møtte ham (og for å være helt ærlig, er jeg fortsatt ikke overbevist om at det faktisk gjør det. Det hele høres bittelitt for høytflyvende ut til å være ekte). Jeg aner ikke om han har pensjonssparing, men det vil overraske meg veldig hvis han ikke har det. Petter føles som den typen som begynte å legge planer for pensjonen allerede som tiåring. Altså omtrent samtidig som han begynte å samle på alle de trehundreogfemti forskjellige delene til Ostindia-serviset fra Rörstrand, komplett med sausenebb, serveringsfat og sukkerskål.

Petter og jeg er, med andre ord, veldig forskjellige – og det er livene våre, også. Men det sies jo at motsetninger tiltrekker hverandre, og det er det jeg prøver å fokusere på de gangene Petter drar i gang et innviklet resonnement om temaet for avhandlingen hans mens jeg nikker og hm-er for å gi inntrykk av at jeg lytter, selv om jeg egentlig tenker på hvor utrolig kjekk han er med skjeggstubber, hvor sexy han beveger hendene og hvordan de blå øynene hans glitrer når han snakker om noe han brenner for. Når Petter avslutter utlegningen sin, pleier jeg å være så full av hormoner at jeg ikke klarer å holde hendene unna ham, så vi ender gjerne i seng, der Petter får mulighet til å rettferdiggjøre navnet sitt.

Når jeg forteller dette, forstår jeg at forholdet vårt er skikkelig bra. Selv om vi er forskjellige, og til tross for at historien vår startet med at vi avskydde hverandre, har vi det utmerket sammen. Jeg ville faktisk våget å påstå at Petter og jeg hadde gode muligheter for å holde sammen, hvis det ikke var for at sommeren nærmet seg med stormskritt. Nå er jeg ikke like sikker.

Jeg vet ikke om jeg har nevnt det, men ifølge meg er juli en eneste lang, myggstukken, solbrent og regntung plage som setter selv de mest velfungerende forholdene på prøve. Jeg mener, det er ikke en tilfeldighet at antall skilsmisser øker i august, etter at man har tilbrakt altfor mye «kvalitetstid» sammen i trange hytter, seilbåter, campingvogner, telt, hotellrom, venners gjesterom eller kanskje verst av alt – i elendig innredede uthus.

Så kort sagt: Jeg er ingen stor fan av sommerferier. Ikke i det hele tatt.


28. JUNI

Julia

«JEG HÅPER DERE kommer og besøker oss på landet i sommer. Pappa skal bygge ny treplatting, og der kommer vi til å få nydelig kveldssol.»

Mamma titter opp fra cæsarsalaten sin med det uttrykket som jeg vet betyr at det som for en utenforstående høres ut som et vennlig spørsmål, egentlig er en direkte oppfordring – og den er ikke åpen for forhandlinger!

«Altså,» starter jeg og prøver å vinne tid ved å late som om jeg er opptatt med å plukke selleribitene ut av salaten min. Hvilken sadist fant på å legge selleri i en salat beregnet til mennesker? Jeg synes selleri er djevelens påfunn, og den hører ikke hjemme i nærheten av noe som kan kalles mat. Det er lov å mene at et velansett sted som Rosendals Trädgårdscafé, midt i Kungliga Djurgården, burde vite bedre.

Mamma slipper meg ikke med blikket, og til slutt klarer jeg ikke å utsette svaret mer.

«Altså … det skjer så mye på jobb, og …»

Hvis ikke mamma nettopp hadde fått påfyll av Botox, ville det unnvikende svaret mitt ha løftet øyenbrynene hennes langt opp i pannen. Nå beveger de seg ikke så mye som én millimeter, men likevel forstår jeg hva som kommer:

«Men Julia,» sier hun med det oppgitte tonefallet hun gjennom årenes løp har lært seg å mestre til perfeksjon. «Du har jo ikke jobb!»

«Det har jeg …» sier jeg, men stopper meg selv idet jeg innser at de korte vikariatene mine på forskjellige mer eller mindre (som oftest mindre) kjente restauranter rundt i byen ikke regnes som jobb i min mors øyne. «Nei, greit nok, jeg er ikke fast ansatt, men nettopp derfor må jeg være klar til å stille opp når det blir noe ledig.»

Det er ikke bare en unnskyldning. Jeg har slitt med å finne en jobb, og det bærer bankkontoen min preg av. Jeg kan takke hurtignudler og Petter for at jeg overlever når måneden går mot slutten. For det er også noe som gjør ham helt perfekt – han liker å lage mat, men misliker å spise alene.

Mamma legger bestikket fra seg på tallerkenen og ser meg bestemt i øynene.

«Julia,» sier hun på en måte som gir meg følelsen av å være tretten år og nettopp ha blitt tatt på fersken i å ha startet en mindre gressbrann bak idrettshallen fordi jeg har smugrøyket. (Jeg sier ikke at det har skjedd, bare at det kan ha skjedd.) «Nå som du endelig har fått en kjæreste som ser ut til å bli noe mer enn bare et tilfeldig … et tilfeldig bekjentskap, vil pappa og jeg gjerne bli bedre kjent med ham. Dessuten trenger dere ikke være sammen med oss hele tiden, for dere får hele gjestehuset for dere selv.»

Ordet gjestehus får meg til å grøsse.

«Det er ikke et gjestehus, mamma. Det er et uthus med den gamle køyesengen etter broren min og meg. Jeg beklager, men jeg vil ikke tvinge kjæresten min til å dele rom med en gressklipper og en vedkløyver.»

Jeg tenker på min barndoms somre på landstedet vårt i Värmlands dypeste skoger, og hvordan det i lang tid fikk meg til å tro at sommerferien var dømt til å være en langtrukken kamp mot mygg, saksedyr, veps og alle de andre småkrypene som klarte å lure seg inn gjennom alle hullene og sprekkene i en gammel tømmerhytte. Jeg tenker på hvor lenge jeg levde med forestillingen om at sommer innebar at fire personer klemte seg sammen på førti kvadratmeter i fire uker, uten tilgang til noen av de nymotens oppfinnelsene som kalles dusj, WC eller TV. At det er derfor jeg har fått for meg at det står skrevet i Sveriges lover at somrene skal bestå av evighetslange partier Yatzy og Ludo, fulgt av enda lengre diskusjoner om reglene i disse spillene, mens man i hemmelighet teller dagene til juli er over så man endelig får lov til å reise hjem, møte venner og vaske håret under rennende varmt vann.

Men nå som jeg er blitt voksen, (noenlunde) fornuftig og (ganske) selvstendig har jeg skjønt at det ikke er noen grunn til å lide seg gjennom årets lyseste og varmeste uker under primitive forhold ute i ødemarken. De kan faktisk tilbringes i sivilisasjonen i byen – og etter det er besøkene mine på landet blitt stadig mer sjeldne, til mine foreldres store overraskelse og forferdelse.

Mamma snurper munnen skikkelig.

«Nåja, du kan i hvert fall tenke på det. Sommeren er kompromissenes tid. Hvis alle bare gjorde det de ville, hadde det aldri blitt noen ferier sammen. Ingen felles sommerminner!» Hun tar en kunstpause for at de siste ordene hennes skal synke skikkelig inn: «Og siden Martin, Ylva og barna skal tilbringe sommeren i den nye hytta ved sjøen, kommer pappa og jeg til å være helt alene hvis ikke Petter og du kommer på besøk.»

Å kalle min brors nybygde landsted for «hytte ved sjøen» føles ikke helt rettferdig. Det er noe med de nesten hundreogfemti kvadratmeterne med luksuriøst innredet boflate, den nesten like store, stenbelagte uteplassen med infinity-basseng og milevid utsikt over havet som diskvalifiserer huset fra å bli kalt «hytte». Men jeg nevner det ikke.

«OK,» sier jeg for å gjøre mamma fornøyd og for forhåpentligvis å kunne styre samtalen over på et mer nøytralt tema. «Jeg skal snakke med Petter.»

Egentlig vet jeg allerede nå at jeg aldri kommer til å ta opp dette med ham. Jeg kommer aldri til å fortelle om mammas forslag om å bo i uthuset … beklager, «gjestehuset» deres. Ikke fordi jeg er redd han skal takke nei til tilbudet – men fordi jeg er redd han skal takke ja.

Det er nok det eneste som ikke er hundre prosent perfekt med den nye kjæresten min – han er typen som liker skog, tømmerhytter og naturopplevelser. Og kanskje verst av alt – jeg er ganske sikker på at han er typen som liker å spille Yatzy …


 

Petter

PETTER STRAKTE SEG etter en papirserviett og tørket bort svettedråpen som rant ned langs hårfestet. Varmen på det lille kontoret var nærmest ulidelig. Ettermiddagssolen brant inn gjennom Kungliga Tekniska högskolans høye vinduer, og det var ikke mye hjelp i bordviften han hadde kjøpt i lunsjpausen.

I den andre enden av rommet satt kollegaen hans, Bettina, og tastet i vei på datamaskinen, tilsynelatende helt upåvirket av temperaturen. I dagens anledningen hadde hun det krusete, rødlige håret festet i en knute midt på hodet, og brillene med horninnfatning hang som vanlig ytterst på nesetippen. Da hun merket at han betraktet henne, tittet hun opp fra datamaskinen og la hodet på skakke.

«Hvordan går det, Petter? Er alt OK?»

Petter skvatt til. Det siste han ville var å havne i en diskusjon med Bettina, spesielt siden de hadde en tendens til å trekke i langdrag og ofte gikk ut på å dissekere privatlivet hans ned i dets minste bestanddeler.

«Ja, absolutt, men det er veldig varmt,» svarte han unnvikende og rettet igjen oppmerksomheten mot datamaskinen sin.

I øyekroken så han Bettina trekke på skuldrene, og så var hun i gang med tastingen igjen. Petter stirret på sin egen skjerm. Han nærmet seg avslutningen på doktoravhandlingen han hadde kjempet med så lenge. Det var bare de siste konklusjonene som skulle finjusteres, men de var også de aller viktigste. Akkurat idet han hadde formulert en komplisert setning i hodet og skulle til å få skrevet den inn, stoppet tastingen fra Bettinas tastatur.

«Og hvilke ferieplaner har dere?» spurte hun og tittet opp bak dataskjermen sin.

«Ikke noe spesielt. Elsa har reist på sommerferie til Gotland med moren sin, og Julia og jeg skal holde oss i byen.»

Bettina sukket og tittet ut gjennom vinduet, noe som ga Petter håp om at hun hadde sluppet temaet.

Juni nærmet seg slutten, og det eneste folk snakket om var tilsynelatende den kommende ferien. På vei til spiserommet var han blitt stoppet av intet mindre enn tre kollegaer som hver og en spurte hva han skulle gjøre i friukene sine, før de benyttet anledningen til å styre samtalen over på sine egne ferieplaner.

Det gikk et par minutter, og Petter lette etter formuleringen han hadde hatt i hodet. Akkurat idet han fant tilbake til den, begynte Bettina å snakke igjen.

«Det er ikke sånn at jeg har tenkt til å legge meg borti dette,» sa hun, noe som umiddelbart ga ham mistanke om at det var nettopp det hun ville gjøre. «Men jeg fatter og begriper ikke hvorfor dere ikke benytter anledningen til å gjøre noe spesielt denne sommeren. Tenk, det er den første ferien deres sammen! Det er nå dere virkelig har muligheten til å bli skikkelig godt kjent med hverandre, uten stress og hverdagsmas. Jeg vil faktisk påstå at dette er den viktigste tiden i forholdet deres. Det er nå dere legger grunnlaget for en felles fremtid sammen.»

Petter flyttet hendene bort fra tastaturet og så på Bettina.

«Hva mener du?»

Hun smilte, fornøyd over å få muligheten til å utvikle teorien sin.

«De første månedene i et forhold, når man er nyforelsket, er det ingenting annet som spiller noen rolle. Man er så oppfylt av den andre og de store følelsene at man ikke bryr seg om hvor man er eller hva man gjør. Men så starter utfordringene.» Hun nikket sakte, som om hun ville gi ordene sine ekstra tyngde. «Det er når den første, svulmende forelskelsen kjølner at man må jobbe for at ikke forholdet skal renne ut i sanden. Hvis dere ikke gjør det, er faren stor for at én av dere, eller begge to, går lei.»

Petter vred på seg. Han ga ikke mye for Bettinas kvasi-psykologi, men likevel klarte han ikke å la være å høre etter.

«Se på Samuel og meg,» fortsatte Bettina, tok av seg brillene og lot dem dingle i snoren rundt halsen. «En stund etter at vi møttes tok vi en lang ferie sammen. Vi leide et vidunderlig hus på Kreta, og var borte i en hel måned. Vi var sammen dag og natt. Snakket om alt. Lærte sider ved hverandre som vi ikke hadde oppdaget tidligere. Det var den reisen som virkelig sveiset oss tett sammen. Uten den tror jeg ikke vi hadde holdt sammen så lenge. Tenk, fem år.»

«Det er jo fint i Stockholm om sommeren, og siden Julia sliter med å finne jobb …» prøvde Petter, men Bettina avbrøt ham hoderistende.

«Det blir ikke det samme! Så lenge dere blir i byen, kommer dere til å tusle rundt i det samme gamle. Dere bor hver for dere, og har hvert deres liv, hver deres rutiner og forskjellige sosiale vaner. Dere bygger ikke opp noe sammen og vips …» hun knipset med fingrene i luften, «kjølner følelsene og dere glir fra hverandre.»

Petter trakk i skjortekragen. Det føltes som om temperaturen i rommet hadde steget ytterligere flere grader.

«Men Julia gleder seg til en sommer i byen …»

«Petter,» sa Bettina mens en rynke smøg seg inn mellom øyenbrynene hennes. «Forstår du ikke at det bare er noe hun sier? Hun vil aldri innrømme at hun egentlig vil på en romantisk ferie. Ikke så lenge hun ikke har råd til å betale for sin del. Det er derfor du skal overraske henne med en reise!»

Bettina slo ut med hendene for å understreke det åpenbare i resonnementet.

Petter var ikke like overbevist. Etter nesten fem måneder sammen mente han at han kjente Julia ganske godt, og han var ganske sikker på at hun aldri ville akseptere at han inviterte henne med på en reise.

Bettina hm-et borte ved skrivebordet sitt og satte brillene tilbake på nesen.

«Du vil ikke gjøre samme feil én gang til.»

«Hva?»

«Jeg sier dette som din venn, Petter. Du rotet bort ekteskapet ditt med Caroline ved å ikke investere i forholdet. Jeg vil ikke at du skal gjøre den samme feilen med Julia.»

Petter svarte ikke. For hva skulle han si? Bettina hadde rett. Han hadde tenkt det samme mange ganger – at det var hans feil at ekteskapet sprakk. At Caroline ikke hadde gått lei av ham dersom han bare hadde vært litt mer nærværende og engasjert, og hvis han hadde brukt like mye tid på familien som han brukte på jobben. Og selv om han visste at det ikke var hele forklaringen, og at Caroline hadde hatt andre grunner til å skille seg, klarte han ikke å la være å føle akkurat det Bettina satte ord på – han hadde rotet bort ekteskapet sitt.

«Tenk på det i det minste,» sa Bettina. «En felles reise er akkurat det som vil få forholdet deres til å blomstre i lang tid. Kanskje for resten av livet.»

Bettinas siste ord fant veien rett inn i hjertet hans. Hvis det var noe han ønsket seg, så var det akkurat det. Å få lov til å bli gammel sammen med den han elsket. Å kunne se tilbake på et lykkelig liv sammen. Å dele minner med en som hadde opplevd de samme sorgene og gledene. En som kjente ham ut og inn. Som fortsatt så den unge mannen han en gang hadde vært hver gang hun så på ham.

En gang hadde han trodd denne eneste ene skulle være Caroline. Nå var det Julia han så for seg når han tenkte på fremtiden og alderdommen. Ja, Bettina hadde rett. Han var nødt til å anstrenge seg mer denne gangen. Han kunne ikke rote bort Julia.

Petter rettet igjen oppmerksomheten mot dataskjermen med den ufullstendige setningen, men i stedet for å gjøre den ferdig, gikk han inn på Google. I søkefeltet skrev han: «Romantisk ferie» og det poppet opp over fire millioner treff.

Han leste lenge om sjarmerende italienske kystlandsbyer, pittoreske franske pensjonater og hvite sandstrender i Cornwall uten å merke at noen av alternativene var riktige for Julia og ham.

Han lot seg oppsluke av surfingen i en drøy time, og neste gang han tittet på klokken fikk han det travelt. Den var allerede kvart over fem, og han hadde avtalt å møte Julia halv seks. Tanken på henne fikk det til å pirre i hele kroppen, så han skyndte seg å skru av datamaskinen og rydde sammen tingene sine.

Ute på gaten slo varmen og byens lukter mot ham. Det minnet om lukten i utenlandske storbyer – en cocktail av varm asfalt, eksos, matlaging og søppel. Det var bare juni, men hovedstaden badet likevel i en trykkende høysommervarme.

Langs Valhallavägen sto luften like stille som trafikken, og Petter forbannet seg selv for at han hadde tatt på seg langermet skjorte og chinos. Ham senket farten litt for å unngå å være gjennomsvett når han kom frem. Det var mange mennesker på farten på denne tiden av døgnet, og han måtte krysse frem langs fortauet. På Skeppargatan ble han tvunget til å presse seg opp mot en husfasade for å unngå å kollidere med tre unge menn som kom kjørende ved siden av hverandre på elsparkesykler i baris og med mobilene i høyeste beredskap. Da han fortsatte å gå, merket han noe klebrig under den ene skoen, og da han stoppet for å sjekke hva det var, oppdaget han at unnamanøveren hadde fått ham til å tråkke i en fersk, stinkende hundeskit. Han bannet for seg selv der han hoppet rundt på ett ben og forgjeves prøvde å gni den skitne sålen ren mot fortauskanten. Greit nok at han trivdes i Stockholm, men det kunne bli uutholdelig å være her hele sommeren.

Fremme ved Karlaplan fikk han øye på Julia. Hun sto utenfor Fältöversten i en tynn sommerkjole og tittet ned i mobiltelefonen sin, antakelig midt i en intens chatsamtale med bestevenninnen Isabelle. Det pirret i hele kroppen, slik det alltid gjorde når han så henne, og et smil spredte seg i ansiktet hans ved tanken på at den vakre kvinnen med det blonde, skulderlange håret og de lysebrune øynene som glinset som gull i solen var kjæresten hans.

Det hadde ikke vært en selvfølge i starten. Da han traff Julia første gang på Gotlandsfergen i snøstorm, hadde hun vært mildt sagt irriterende. Følelsen hadde vært gjensidig. Da de senere oppdaget at de, på grunn av en misforståelse, måtte dele hus i julen, hadde irritasjonen eskalert. De første døgnene hadde de ikke gjort annet enn å gå hverandre på nervene. Men sakte, og takket være litt hjelp fra naboen, Evelyn, hadde følelsene utviklet seg til vennskap – og faktisk også til kjærlighet, selv om de begge to hadde vært altfor stolte til å innrømme det der og da. Men etter en lang rekke tilfeldigheter, støtte de etter et par måneder på hverandre i Stockholm, og da hadde de endelig både motet og forstanden til å fortelle hva de følte for hverandre. Siden den dagen hadde de vært et par.

Julia lyste opp da hun så ham, og det fikk Petter til å glemme alt annet. Til og med den trykkende varmen ble mindre plagsom med Julia i nærheten. De møttes i en omfavnelse midt på fortauet.

«Hei, elskling,» sa hun.

Han kysset henne som svar.

De ble stående litt og snakke om hvor de skulle gå, før de ble enige om å gå en tur rundt Djurgårdsbrunnsviken. Hånd i hånd fulgte de Narvavägen mot vannet.

«Har du hatt en fin dag?» spurte Petter.

«Joda, den har vært helt grei. Jeg spiste lunsj med mamma. Hun snakket mest om ferie og hytta, og så fortalte hun selvfølgelig lenge og vel om Martins vellykkede liv. Hun får visst aldri nok av å sammenligne meg med lillebroren min, og den sammenligningen faller aldri ut til min fordel.»

Petter la armen rundt Julias skuldre.

«Jeg vet at du pleier å si det,» lo han. «Men hvis du spør meg, synes jeg du slår broren din med mange hestelengder.»

Julia lo med ham.

«Det sier du bare fordi du ikke har møtt ham ennå. Bare vent til dere møtes. Da kommer du til å forstå at du er sammen med feil person i søskenflokken. Alle – og da mener jeg virkelig alle – synes Martin er fantastisk. Han kan rett og slett ikke gjøre feil. Til og med tannpleieren hans roser ham opp i skyene. Hun har visstnok aldri, gjennom et trettifem år langt yrkesliv, møtt noen som har et like velpleid tannkjøtt som Martin.»

I krysset ved Djurgårdsbron ble de stående og vente på at trafikklyset skulle skifte til grønt. Rushtrafikk og veiarbeid gjorde gatekrysset om mulig enda mer kaotisk enn vanlig når biler, busser, syklister, trikker, elsparkesyklister og fotgjengere kjempet om plassen. En gruppe utenlandske turister med kofferter og selfiepinner i høyeste beredskap kom gående mot dem, og det ble litt dytting og skubbing der de prøvde å komme frem på det smale fortauet. En lastebil dundret forbi og virvlet opp en sky av eksos og støv. Julia hostet og skar grimaser. Petter kikket på henne med Bettinas ord ringende i ørene:

Hun vil aldri innrømme at hun egentlig vil på en romantisk ferie.

Endelig ble det grønt lys og de kunne fortsette turen over Djurgårdsbron, før de svingte til venstre, bort fra veien og inn i den frodige parken. Byens brus dempet seg, luften ble lettere å puste i, og hvis du lyttet ekstra godt kunne du ane fuglesang.

«Det er deilig å komme bort fra trafikken og maset,» sa Petter og vred på hodet for å studere Julias reaksjon. Til hans store glede nikket hun.

«Virkelig. Det er bare juni, men likevel er det så mange turister i byen. Hvordan skal det blir utover sommeren?»

Svaret hennes oppmuntret ham til å fortsette:

«Stockholm kan være ganske ulidelig i juli.»

«Ikke sant! Alt er stengt, byen oversvømmes av øltelt og sightseeingbusser, og alle man kjenner har enten reist utenlands eller på landet.»

Julias telefon ringte, så samtalen deres løp ut i sanden, men Petter var likevel fornøyd. Bettina hadde rett. Julia var ikke fremmed for tanken om å forlate byen. Kanskje det rett og slett kun var et økonomisk spørsmål.

Bettina hadde trolig også rett i at en fellesreise var en investering i fremtiden – den beste måten å bli skikkelig godt kjent med hverandre og å få forholdet til å vokse seg sterkere. Hvis det var én ting han skulle passe på denne gangen, var det å ikke ta forholdet sitt for gitt.

De passerte Jenny Lind-statuen og fortsatte langs vannet. Kanalen var full av dyre motorbåter som kom som perler på en snor. Tanken på å leie en seilbåt dukket opp, men han viftet den bort i neste øyeblikk. Julia hadde fortalt at hun hadde lett for å bli sjøsyk. Nei, det måtte bli en ferie på land. Kanskje et koselig pensjonat, eller enda bedre en hytte der de kunne holde seg for seg selv. Gjerne tett på kysten, siden han visste at Julia elsket strandliv, men likevel ikke for langt unna en by med butikker, koselige kafeer og et spennende natteliv. Og gjerne et sted der Elsa kunne komme og bo sammen med dem de sommerukene som var hans.

Plutselig visste han hvor de skulle. Så dum han hadde vært som ikke hadde tenkt på det tidligere. Det var det åpenbare reisemålet! Reisemålet som hadde alt på den lange ønskelisten hans.

Samtidig avsluttet Julia telefonsamtalen.

«Det var Isabelle. Hun vil møtes i kveld og ta en drink på byen før hun og Sebbe drar på ferie.»

«Det høres hyggelig ut. Hils henne fra meg.»

«Vil du ikke være med?»

Petter ristet på hodet.

«Jeg har en del å drive med hjemme.» Han så for seg hvordan han skulle bruke kvelden til å legge ferieplaner i fred og ro, bestille billetter og søke opp overnattingssteder. Det burde ikke være vanskelig, nå som han visste hvor han skulle lete.

Julia la armen rundt midjen hans og lente hodet mot skulderen hans.

«OK,» sa hun. «Men jeg kommer til å savne deg.»

«Jeg kommer til å savne deg også,» sa han, trakk henne inntil seg og kysset henne. «Men vi kommer til å få masse tid til å være sammen i sommer. Det kan du stole på.»

